ມະ​ຫ​າ​ວິ​ທະ​ໄລ ໃນ ສະ​ຫະ​ລັດ ດຶດງດູດ​ເອົາ ນັກ​ສຶກ​ສາ​ຕ່າງ​ປະ​ເທດ ເຂົ້າມາຮ່ຳຮຽນ ໄດ້ໜ້ອຍ​ລົງ
ມີ​ນັກ​ສຶກ​ສາ​​ຕ່າງ​ປະ​ເທດ ​ຢູ່​ໃນມະ​ຫາ​ວິ​ທະ​ຍາ​ໄລ ຂອງ​ສະ​ຫະ​ລັດ ຫຼາຍກວ່າ 1 ລ້ານ​ຄົນ ໃນ​ເວ​ລານີ້.
ເປັນເວລາຫຼາຍທົດສະວັດມາແລ້ວ ທີ່ມະຫາວິທະຍາໄລທັງຫຼາຍຂອງ ສະຫະລັດ ໄດ້ດຶງດູດນັກສຶກສາຕ່າງປະເທດ ຈຳນວນຫຼວງຫຼາຍ ຜູ້ທີ່ໄດ້ມາຕື່ມພະລັງສະໝອງ ຢູ່ໃນຫ້ອງຮຽນທົ່ວໄປຂອງອາເມຣິກາ ໃນຂະນະດຽວກັນ ກໍໄດ້ເພີ້ມເງິນຫຼາຍຕື້ໂດລາເຂົ້າໃນເສດຖະກິດຂອງສະຫະລັດນຳດ້ວຍ ແຕ່ບັນດານັກສຶກສາຕ່າງປະເທດ ປາກົດວ່າ ຮູ້ສຶກກະຕືລືລົ້ນໜ້ອຍລົງ ກ່ຽວກັບ ສະຫະລັດ ໃນປັດຈຸບັນນີ້ ແຄັດຕລີນ ສ໌ຕຣັກ ແລະບຣອນວິນ ເບນີໂຕ ນັກຂ່າວຂອງວີໂອເອ ກຳລັງພາກັນຄົ້ນຄວ້າເບິ່ງ ປັດໄຈຕ່າງໆ ທີ່ເຮັດໃຫ້ພວກນັກສຶກສາຕ່າງປະເທດ ຈຳນວນຫຼາຍຂຶ້ນ ຫັນໄປແຫ່ງອື່ນໆແທນ ຊຶ່ງໄຊຈະເລີນສຸກ ຈະນຳເອົາລາຍລະອຽດກ່ຽວກັບເລື້ອງນີ້ ມາສະເໜີທ່ານໃນອັນດັບຕໍ່ໄປ ນາງສຣູສຕີ ຊີນຮາ (Shrusti Sinha) ຮູ້ຢ່າງຄັກແນ່ວ່າ ເປັນຫຍັງນາງຈຶ່ງເລືອກມາຮຽນຢູ່ມະຫາວິທະຍາໄລໃນສະຫະລັດ ນາງສຣູສຕີ ຊີນຮາ ເປັນນັກສຶກສາຕ່າງປະເທດ ກ່າວວ່າ “ເສລີພາບທີ່ເຈົ້າມີຢູ່ນະທີ່ນີ້ ໃນແງ່ຂອງການເລືອກສິ່ງທີ່ເຈົ້າຢາກຈະຮ່ຳຮຽນ…ແລະ ຍັງມີໂອກາດ ຫຼາຍໆຢ່າງທີ່ເຈົ້າຈະໄດ້ຮັບ ເມື່ອຮ່ຳຮຽນຢູ່ທີ່ນີ້…ພວກເຮົາມີນາຍົກລັດຖະມົນແລະປະທານາທິບໍດີ ຫຼາຍຄົນ ມາ ມະຫາວິທະຍາໄລ ໂຄລຳເບຍ ແລະກ່າວຄຳປາໄສຢູ່ນະທີ່ນີ້ ໃນລະຫວ່າງ ກອງປະຊຸມສົນທະນາຂອງບັນດາຜູ້ນຳໂລກ …ເຈົ້າມີໂອກາດໄດ້ເຂົ້າຮ່ວມໃນການສົນທະນາກັບບັນດາຜູ້ໄດ້ຮັບລາງວັນໂນແບລນຳ ” ແຕ່ອັນນັ້ນ ກໍບໍ່ແມ່ນພຽງສິ່ງດຶງດູດຢ່າງດຽວ ເອົາພວກນັກສຶກສາຕ່າງປະເທດ ທີ່ສົນໃຈ ນາງສຽວ ເໝິງ ຫຼິວ ນັກສຶກສາຕ່າງປະເທດອີກຄົນນຶ່ງ ກ່າວວ່າ “ຫຼັກສູດຂອງສະຫະລັດ ອຳນວຍໃຫ້ມີການສົນທະນາກັນຢ່າງມີຊີວິດຊີວາຫຼາຍກວ່າ ຍັງມີການສົນທະນາກັນ ນຶ່ງຕໍ່ນຶ່ງ ລະຫວ່າງ ມິດສະຫາຍ ຢູ່ໃນຫ້ອງຮຽນ ຫຼວງຫຼາຍ ໃນຂະນະດຽວກັນ ຢູ່ໃນອັງກິດ ມີແຕ່ການບັນລະຍາຍຫຼາຍກວ່າ ຕະຫຼອດເວລາເລີຍ ” ມີນັກສຶກສາຕ່າງປະເທດຢູ່ໃນມະຫາວິທະຍາໄລຂອງສະຫະລັດ ຫຼາຍກວ່າ 1 ລ້ານຄົນ ໃນເວລານີ້ ແຕ່ວ່າ ຄວາມກະຕືລືລົ້ນສຳລັບການສຶກສາຂອງອາເມຣິການັ້ນ ແມ່ນກຳລັງ ຫລຸດນ້ອຍຖອຍລົງຢູ່ບໍ່? ທ່ານນາງ ແມຣີ ແຄັດຕຣິນ ນັກຊ່ຽວຊານດ້ານການສຶກສາ ໃຫ້ຄຳເຫັນວ່າ “ໃນໄລຍະສອງເດືອນຜ່ານມານີ້ ພວກເຮົາ ໄດ້ເຫັນວ່າ ມີການຫັນປ່ຽນ ໃນສະຖານທີ່ ບ່ອນທີ່ພວກນັກສຶກສາຢາກຈະໄປຮ່ຳຮຽນ ” ພວກນັກສຶກສາຕ່າງປະເທດບາງສ່ວນ ລັ່ງເລໃຈຍ້ອນ ຄ່າໃຊ້ຈ່າຍຂອງວິທະຍາໄລ ຫຼື ມະຫາວິທະຍາໄລ ຂອງສະຫະລັດ ຊຶ່ງໂດຍສະເລ່ຍແລ້ວແມ່ນ 25,000 ໂດລາຕໍ່ປີ ສຳລັບໂຮງຮຽນຂອງລັດ ແລະ ຫຼາຍເຖິງ 70,000 ໂດລາຕໍ່ປີ ສຳລັບມະຫາວິທະຍາໄລຂອງເອກກະຊົນ ແລະຄ່າໃຊ້ຈ່າຍດັ່ງກ່າວ ບໍ່ແມ່ນອຸປະສັກ ພຽງອັນດຽວເທົ່ານັ້ນ ການໄດ້ຮັບວີຊານັກສຶກສາຂອງສະຫະລັດ ກໍຍັງເປັນຄວາມທ້າທາຍອີກປະການນຶ່ງ ທ້າວອາບີລາສ ປຣາຊານ ນັກສຶກສາຕ່າງປະເທດອີກຜູ້ນຶ່ງ ກ່າວວ່າ “ຂ້າພະເຈົ້າໄດ້ພົບປະກັບຜູ້ປົກຄອງຫຼາຍໆຄົນ ຜູ້ທີ່ຢາກຈະສົ່ງພວກລູກເຕົ້າຂອງເຂົາເຈົ້າໄປຮ່ຳຮຽນຕັ້ງແຕ່ຫົວທີ ແຕ່ຄືກັບວ່າ ບໍ່ໄດ້ ຍ້ອນສະຖານະການກ່ຽວກັບວີຊາ ເພາະບັນຍາກາດການຕໍ່ຕ້ານພວກຄົນເຂົ້າເມືອງ ແລະປັດໄຈອື່ນໆ ພວກເຮົາກໍບໍ່ແນ່ໃຈ ແລະອັນນັ້ນ ເປັນປັດໄຈສຳຄັນ ໃນການຕັດສິນໃຈ ຈະບໍ່ມາຮຽນໃນສະຫະລັດ ” ສ່ວນນາງໂດລີກາ ໂກປີເສັດຕີ ນັກສຶກສາຕ່າງປະເທດໃຫ້ຄຳເຫັນວ່າ “ຂ້າພະເຈົ້າຄຶດວ່າ ຄວາມຫຍຸ້ງຍາກອັນດັບນຶ່ງ ກ່ຽວກັບ ສະພາບການຂອງວີຊານີ້ ກໍແມ່ນວ່າ ບໍ່ມີສະຖຽນລະພາບ ແລະຄວາມໝັ້ນຄົງ” ແລະທ້າວອາບີລາສ ປຣາຊານ ກໍໄດ້ໃຫ້ຄຳເຫັນວ່າ “ຂ້າພະເຈົ້າຄຶດວ່າ ມັນເປັນຄວາມບໍ່ແນ່ນອນ ທີ່ມີຜົນກະທົບຢ່າງແທ້ຈິງ ໃນທັດສະນະຄະຕິຂອງພວກນັກສຶກສາ ຕໍ່ອາເມຣິກາ ທີ່ເປັນຈຸດໝາຍປາຍທາງຂອງການສຶກສານັ້ນ ແນວໃດ ໃນເວລານີ້ ” ຄວາມບໍ່ແນ່ນອນອັນນັ້ນ ໄດ້ເພີ້ມຂຶ້ນ ຍ້ອນການໂຕ້ວາທີທາງດ້ານການເມືອງໃນເລື້ອງຄົນເຂົ້າເມືອງ ໂດຍສ່ວນໃຫຍ່ແລ້ວ ເປັນເລື້ອງທີ່ໂຫດຮ້າຍ ຂອງອາເມຣິກາ ພ້ອມກັນນັ້ນ ນະໂຍບາຍຂອງສະຫະລັດສ່ວນນຶ່ງ ແນເປົ້າໝາຍໃສ່ພວກເດີນທາງເຂົ້າມາໃນປະເທດ ຈາກບາງປະເທດຈຳນວນນຶ່ງ ໃນຂະນະດຽວກັນ ຄວາມຮຸນແຮງທີ່ເກີດຂຶ້ນໃນສະຫະລັດ ລວມມີ ການຍິງສັງຫານໝູ່ຢູ່ໂຮງຮຽນຕ່າງໆຂອງອາເມຣິກາ ແລະອາຊະຍາກຳຕ່າງໆ ຕໍ່ພວກຊາວຕ່າງຊາດ ແມ່ນໄດ້ປ່າວປະກາດ ໃນຫົວຂໍ້ຂອງຂ່າວຢູ່ທົ່ວໂລກ ຜົນໃນທີ່ສຸດ ກໍເຮັດໃຫ້ການລົງທະບຽນຮ່ຳຮຽນ ຢູ່ໃນສະຫະລັດ ຢູ່ໃນລະດັບທຸ່ນທ່ຽງ ອີງຕາມ ການສຳຫຼວດປະຈຳປີ ໂດຍສະຖາບັນເພື່ອການສຶກາສາຕ່າງປະເທດ ແລ້ວ ສະຫະລັດ ແມ່ນຍັງເປັນທາງເລືອກອັນດັບນຶ່ງ ສຳລັບພວກນັກສຶກສາຕ່າງປະເທດຢູ່ ແຕ່ປະເທດເຊັ່ນ ການາດາ ອອສເຕຣເລຍ ແລະນິວຊີແລນ ແມ່ນກຳລັງໄດ້ຮັບຄວາມນິຍົມຫຼາຍຂຶ້ນເລື້ອຍໆ ທ່ານນາງມາຣີ ຣອຍສ໌ ຈາກກະຊວງການຕ່າງປະເທດ ໄດ້ກ່າວວ່າ “ພວກເຮົາຮູ້ດີວ່າ ພວກນັກສຶກສາຕ່າງປະເທດ ຍັງມີທາງເລືອກຫຼາຍກວ່າ ທີ່ບໍ່ເຄີຍມີມາກ່ອນ ກ່ຽວກັບ ສະຖານທີ່ເພື່ອສະແຫວງຫາການສຶກສາຊັ້ນສູງ ” ເຖິງແມ່ນວ່າ ຄ່າໃຊ້ຈ່າຍແມ່ນສູງພໍສົມຄວນ ແລະປັດໄຈອື່ນໆ ທີ່ເຮັດໃຫ້ສະຫະລັດ ເປັນແຫລ່ງທີ່ບໍ່ຄ່ອຍດຶງດູດຈິດໃຈ ກໍຕາມ ການຖືກເລືອກເອົາ ໂດຍພວກນັກສຶກສາຕ່າງປະເທດນັ້ນ ກໍຍັງຄົງສູງຢູ່ ນາງເດໂບຣາ ກີໂຣສ ເຊນາ ນັກສຶກສາຕ່າງປະເທດ ກ່າວວ່າ “ການຢູ່ນະທີ່ນີ້ ໄດ້ເປີດປະຕູຫຼາຍແຫ່ງຂອງໂລກ ແກ່ຂ້າພະເຈົ້າ ” ແລະນາງສຣູສຕີ ຊີນຮາ ກໍໄດ້ກ່າວວ່າ “ພວກຄົນທີ່ຂ້າພະເຈົ້າໄດ້ພົບ ໂອກາດຕ່າງໆ ທີ່ຂ້າພະເຈົ້າເຂົ້າເຖິງໄດ້ ຂ້າພະເຈົ້າຄຶດວາ ສະຫະລັດ ແທ້ຈິງແລ້ວ ມອບສິ່ງຕ່າງໆທີ່ດີສຸດແກ່ເຈົ້າ ຊຶ່ງໃນຄວາມຮູ້ສຶກທີ່ວ່າ ມັນບໍ່ແມ່ນພຽງແຕ່ອາເມຣິກັນເທົ່ານັ້ນ ມັນຍັງແມ່ນທົ່ວໂລກ ” ແລະນາງເຊນາ ກໍໄດ້ເວົ້າວ່າ “ໂອກາດປ່ຽນແປງທຸກສິ່ງທຸກຢ່າງໄດ້ ” ມະຫາວິທະຍາໄລທັງຫຼາຍຂອງສະຫະລັດ ທີ່ກາງຕໍ່ລາຍໄດ້ຈາກນັກສຶກສາຕ່າງປະເທດ ຫວັງວ່າ ຄວາມຮູ້ສຶກຂອງການມີໂອກາດ ຈະຍືນຍົງຕໍ່ໄປ (Shrusti Sinha, International Student) (Xiao Meng Lyu, International Student) (Abhilash Prasann, International Student) (Dolica Gopisetty, International Student) (Abhilash Prasann, International Student) (Marie Royce, U S Department of State) (Debora Queiroz Sena, International Student) (Shrusti Sinha, International Student) (Debora Queiroz Sena, International Student)